ΓΡΑΠΤΗ ΕΡΩΤΗΣΗ E-0200/98 υποβολή: Hilde Hawlicek (PSE) προς την Επιτροπή (11 Φεβρουαρίου 1998)

Θέμα: Χρονική στιγμή της κίνησης της διαδικασίας κατά του συστήματος σταθερών τιμών των βιβλίων στη Γερμανία και την Αυστρία

Την Τετάρτη 14 Ιανουαρίου 1998 η Ευρωπαϊκή Επιτροπή κίνησε διαδικασία κατά της διασυνοριακής δέσμευσης της τιμής των βιβλίων στη Γερμανία και την Αυστρία. Επειδή το γεγονός αυτό προσκρούει στο πρόβλημα εφαρμογής του άρθρου 85 ή του άρθρου 128 της Συνθήκης ΕΚ, τίθεται το εξής ερώτημα:

Γιατί κίνησε η Επιτροπή τη διαδικασία τη στιγμή που δεν έχει ακόμη δημοσιευθεί ένα σημαντικό στοιχείο για τη λήψη σχετικής απόφασης, δηλαδή η πραγματογνωμοσύνη που ζητήθηκε από το Συμβούλιο Υπουργών Πολιτισμού σχετικά με το ερώτημα κατά πόσον το θέμα υπόκειται στις διατάξεις του άρθρου 85 ή του άρθρου 128 της Συνθήκης ΕΚ;

Ποια είναι η άποψη της Επιτροπής σχετικά με τα επιχειρήματα υπέρ του συστήματος σταθερών τιμών: περιφερειακή και εθνική διανομή, ποικιλομορφία της παραγωγής και διανομής, προώθηση νέων συγγραφέων, εκδοτικών οίκων με πολιτιστική δραστηριότητα και πολιτιστικών μειονοτήτων καθώς και το γεγονός ότι η δέσμευση των τιμών έχει αποδειχθεί αποτελεσματική στις γερμανόφωνες χώρες;

Ποια είναι η άποψη της Επιτροπής για τις ενδεχόμενες συνέπειες που αναφέρουν οι εμπειρογνώμονες, δηλαδή ότι από τις ετήσιες 70.000 νέες εκδόσεις μόνον 150 περίπου σημείωσαν πτώση της τιμής, ενώ οι υπόλοιπες αισθητή αύξηση και ότι στην Αυστρία αναγκάσθηκαν να κλείσουν 200 από τα 770 υπάρχοντα βιβλιοπωλεία;

Απάντηση του κ. Van Miert εξ ονόματος της Επιτροπής (2 Απριλίου 1998)

Η Επιτροπή είχε επισημάνει ότι η πρωτοβουλία του Συμβουλίου να αναθέσει στην Επιτροπή την προετοιμασία μιας έκθεσης βάσει του άρθρου 152 της συνθήκης ΕΚ, θα πρέπει να θεωρηθεί ανεξάρτητη από τη διαδικασία που έχει κινηθεί βάσει των κανόνων ανταγωνισμού όσον αφορά το σύστημα σταθερών τιμών βιβλίων στη Γερμανία και την Αυστρία («Buchpreisbindung»), με την προϋπόθεση ότι η κατάρτιση της εν λόγω έκθεσης δεν θα έχει ως αποτέλεσμα την παρεμπόδιση της ανωτέρω διαδικασίας. Στην υπόθεση αυτή, στο πλαίσιο της οποίας οι εκδότες υπέβαλαν ήδη κοινοποίηση την άνοιξη του 1993 και για την οποία η Επιτροπή είναι η μόνη αρμόδια αρχή, η επίσημη διαδικασία κινήθηκε αφού η Επιτροπή εξέτασε προσεκτικά τα επιχειρήματα των εκδοτών και κατέληξε στο προσωρινό συμπέρασμα ότι δεν θα ήταν δικαιολογημένη η χορήγηση απαλλαγής.

Τα επιχειρήματα των μερών, όπως η εξασφάλιση της προμήθειας σε μια συγκεκριμένη περιοχή, εξετάστηκαν αναλυτικά από την Επιτροπή στις αιτιάσεις που απέστειλε στα μέρη.

Το Αξιότιμο Μέλος αναφέρει στην ερώτησή της ότι, σύμφωνα με ειδικούς, μόνο 150 βιβλία από τα 70.000 νέα που εκδίδονται κάθε χρόνο είναι φθηνότερα, ενώ τα υπόλοιπα είναι αισθητά ακριβότερα και ότι στην Αυστρία 200 από τα υπάρχοντα 770 βιβλιοπωλεία χρειάστηκε να κλείσουν. Δυστυχώς, παραλείπει να αναφέρει ποιοι είναι αυτοί οι ειδικοί και σε ποιες μελέτες ή πορίσματα στηρίζουν τα συμπεράσματά τους. Συνεπώς, η Επιτροπή δεν θα είναι σε θέση να σχολιάσει επί του παρόντος αναλυτικά το θέμα αυτό. Π.χ. στο Ηνωμένο Βασίλειο, δύο χρόνια μετά την κατάργηση του συστήματος σταθερών τιμών, δεν σημειώθηκε ακόμη οποιαδήποτε αισθητή μείωση του αριθμού των βιβλιοπωλείων.